ราชธานีลิสซิ่งไม่สนน้ำบ่าลุยกวาด1หมื่นล.
ราชธานีลิสซิ่งยันน้ำท่วมไม่กระทบกำไร ลูกค้าโดนแค่ 500 ราย เดินหน้าปล่อยกู้ปีหน้าหมื่นล้านบาท
30 ต.ค. 2565

ราชธานีลิสซิ่งยันน้ำท่วมไม่กระทบกำไร ลูกค้าโดนแค่ 500 ราย เดินหน้าปล่อยกู้ปีหน้าหมื่นล้านบาท
นายโกวิท รุ่งวัฒนโสภณ กรรมการผู้จัดการ บริษัท ราชธานีลิสซิ่ง เปิดเผยว่า ขณะนี้มีลูกค้าบริษัทที่ได้รับผลกระทบจากน้ำท่วมแล้วประมาณ 500 ราย และโทรศัพท์แจ้งความเสียหายเข้ามาแล้ว 200 ราย ซึ่งถือว่าไม่มากและไม่ส่งผลกระทบต่อกำไรของบริษัทมากนัก แต่หากมีการให้ตั้งสำรองเงินเพิ่มเพื่อรองรับลูกค้าที่ได้ผลกระทบจากน้ำท่วม ก็อาจจะมีผลต่อกำไรบริษัทบ้างเล็กน้อย ซึ่งข้อสรุปคงต้องรอดูสถานการณ์ 
“น้ำท่วมครั้งนี้ อาจจะกระทบต่อการทำกำไรของบริษัทในช่วงไตรมาสสุดท้ายของปีนี้ แต่เชื่อว่าปริมาณน้ำที่ลดลงในหลายพื้นที่ที่โดนน้ำท่วมขังมาก่อนหน้านี้ จะกลับมาสร้างกำไรให้กับบริษัทได้ในช่วงเดือนที่เหลือของปีนี้แน่นอน เนื่องจากไทยยังมีความจำเป็นต้องนำเข้าและส่งสินค้าอีกจำนวนมาก เพื่อให้เพียงพอต่อความต้องการของประชาชน ส่งผลให้ความต้องการรถบรรทุกในการใช้ขนส่งสินค้าดังกล่าวมีจำนวนเพิ่มขึ้นแน่นอน” นายโกวิท กล่าว 
สำหรับแผนธุรกิจในปีหน้าตั้งเป้าปล่อยสินเชื่อเช่าซื้อรถเพิ่มเป็น 1 หมื่นล้านบาท จากปีนี้ที่คาดว่าจะได้ประมาณ 7,000 ล้านบาท เนื่องจากความต้องการหลังน้ำลดในช่วงปีนี้จะมีจำนวนมากขึ้นในช่วงปีหน้า และรถมือสองกับรถบรรทุกจะได้รับความสนใจมากขึ้น ซึ่งปัจจุบันบริษัทมียอดสินเชื่อรถบรรทุก 6,000-7,000 ล้านบาท ส่วนรถเก๋งและรถกระบะ 6,000 ล้านบาท 
นายโกวิท กล่าวว่า ส่วนแผนการเพิ่มทุนจดทะเบียนของบริษัทขณะนี้ถือว่าเรียบร้อยแล้ว ทางธนาคารธนชาตถือหุ้นเพิ่มเป็น 60% จากเดิม 48% โดยในไตรมาส 3 ที่ผ่านมา บริษัทมีกำไรสุทธิ 66 ล้านบาท หากเป็นงวด 9 เดือนแล้วบริษัทมีกำไรสุทธิ 190 ล้านบาท